  Анжелика Тихонова корреспондент Туннэ, 8-тӥ пӧсьтолэзе, Семьялэн, яратонлэн но осконлыклэн нуналаз, Удмуртиысь 70 кузпалъёс мер данъетъёс - «За любовь и верность» синпель медальёс басьтӥзы. Праздниклы сӥзем ужрадъёс элькунысьтымы вань муниципал кылдытэтъёсын ортчизы. Со сярысь Удмуртиысь тӧролэн но кивалтэтлэн пресс-службазы ивортэ. Ижкарын шулдыръяськонлы сӥзем ужрад Архангел Михаиллэн черкез вӧзысь Муромысь Пётрлы но Феврониялы синпелет дорын ортчиз. «За любовь и верность» гадьпусъёсын 24 кузпалъёсты пусйизы. Ужрадэ Удмуртиысь кивалтэтлэн тӧроезлэн воштӥсез Анастасия Муталенко но Ижкарысь но Удмуртиысь митрополит Викторин пыриськизы. Ми пусйиськом семьяосты, кудъёсыз, мон малпасько, трос пол ортчизы ву пыр но, тыл пыр но, ыргон гумыос пыр но, озьы ке но семьязэс утизы. Чиданэнызы, христиан яратонэнызы соос нылпиоссылы гинэ ӧвӧл, вань калыклы адӟем карымон луизы Анастасия Муталенко, Удмуртиысь кивалтэтлэн тӧроезлэн воштӥсез   Ижкарысь но Удмуртиысь митрополит Викторин пусйиз, туннэ аръёсын кусыпъёссэс эскерем но чылкытлыкенызы но оскымонлыкенызы висъяськись кузпалъёсты сӥлы каро шуыса. Дун-чылкыт Русьын семья – со дун-чылкытлык. Семьяез пичи черкен юнме уг нимало. Туннэ Семьялэн, яратонлэн но осконлыклэн нуналзы. Кыкетӥ кыл – яратон. Семья яратонтэк уг луы. Тӥ, улондэс ортчыса, со сярысь туж умой тодӥськоды ини. Но яратон, кылбурчилэн верамезъя, ӟус вылын лулӟылонъёс но толэзь улын поръянъёс ӧвӧл. Яратон - со люкон, ог-огеныд люкон. Яратонды одӥг пала мынӥсь сюресэн урам кадь медаз луы, куке одӥгез яратэ, нош мукетыз ассэ яратыны лэзе, сӥзисько ог-огдэс мед яратоды шуыса Викторин, Ижкарысь но Удмуртиысь митрополит   Праздниклэн аслаз пусэз вань – тӧдьысяська. Россиын со тужгес тодмоез но паськыт вӧлмем сяська луэ. Сое ненег но огшоры луэмез понна ярато Ватсалом, семьялэсь дунлыксэ туэ 20-тӥ тулыспалэ Федерал Собранилы вазиськоназ Россилэн азьмуртэз Владимир Путин но пусйиз. Калыкмы понна, трос йӧслыкъем калыкмы понна ӵапак семья, нылпи вордон, выжыез азинтон, мӧйыосты гажан юн лул-сюлэм утет инъетъёс вал но луо. Семья дунлыкъёсты утён понна ми лэсьтӥм но азьланяз лэсьтом ваньзэ. Со асьмелэн ӵуказе нуналмы Владимир Путин, Россилэн азьмуртэзТодэ вайытом, туннэ Удмуртиын статистикая шоро-куспо семьяын анай, атай но одӥг нылпи луэ. Тегъёс: Ижкар Удмуртия черк семья Мерлык  